**ՄԱՐԴՆ ՈՒ ԿՆԻԿԸ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Մի մարդ ու մի կնիկ են ըլըմ, սրանք ունենըմ են մի տղա։ Օրերի մի օր էս կնիկը հիվանդանըմ ա, մարդին կանչըմ ա, ասըմ ա.— Ա՛յ մարդ, ես մեռնըմ եմ, դու առանց կնիկ մնալ չտես, կնիկ դես առնիլ։ Իմ աջու կուռը կկտրես, պատիցը կախ կանես, վեր իմ րեխին ծեծի, կասես՝ իմ աջու կռնովը ծեծի։ Դու էլ վեր կնիկ առնես, շեկից, քաչալից, քոռից հեռու կմնաս, մեկէլներից ում կուզես, կառնես։

Անց ա կենըմ մի էրկու օր, էս կնիկը մեռնըմ ա, մարդը սրա աջու կուռը կտրըմ ա պատիցը կախ անըմ։

Տարին անց ա կենըմ, սա գնըմ ա կնգա յա ման գալի, վերդի գնըմ ա, իրա կնգա ասած կնանիքն են ռաստ գալի։ Էս խեղճի ճարը վեր կտրվըմ ա, մի շեկ կնիկ ա առնըմ, բերըմ։ Էս կնիկը մարդին շատ ա սիրըմ, հարգըմ, պատվըմ, համա րեխի հետ յոլա չի գնըմ։ Մարդը վեր տենըմ ա սա միշտ րեխի հետ կռվով ա խոսըմ, մի օր էլ ասըմ ա. — Ա՛ կնիկ, եփ վեր էդ րեխի վրա շատ կջղայնանաս, հրե հա իրան մոր աջու կուռը պատիցը կախ արած, էն շորի տակին, նրանով կծեծես։

Էս կնիկը ինչքան էն կռնով ծեծըմ ա, էնքան րեխեն ուժվանըմ ա, վեր տենըմ ա էլ ճար չկա, մարդին ասըմ ա.— Րեխեդ շատ ա ինձ նեղցնըմ։

Ասըմ ա.— Ա՛ կնիկ, էդ քոռփա րեխեն քեզ ի՞նչ ա անըմ։

Կնիկը վեր շատ մարդին բողոքում ա, մի օր էլ հերը րեխին նստցնըմ ա գոքըմը, ասըմ ա.— Բալա ջան, խի՞ ես մորդ ծեծել։

Ասըմ ա.— Հայրիկ ջան, դու էլ հվատըմ ես, բա ես կարա՞մ նրան ծեծեմ, հրե հա՜ էն պատից կախ արած կոնովը ինքն ա ինձ ծեծըմ ամեն օր։

Կնիկը վեր տենըմ ա՝ մարդը գալիս ա ամեն օր առաջ րեխի հետ ա խոսըմ, նոր իրեն, մի օր էլ բերըմ ա լավաշ ա թխըմ, շատ բարակ ու չոր, փռըմ ա տեղի տակին։ Մարդի տուն գալու վախտը մոտանըմ ա թե չէ՝ վրեն պառկըմ ա ու սկսըմ «վա՜յ, վա՜յ, վա՜յ» անիլը։

Մարդը գալիս ա, ասըմ ա.— Էդ խի՞ ես պառկել։

Ասըմ ա.— Տղեդ էնքան ինձ ծեծեց, վեր սկոռնիս խրդըփշուր ա ըլել։

Մոտանըմ ա տղին ասըմ ա.— Բալա ջան, խի՞ ես մորդ ծեծել։

— Հայրիկ ջա՛ն, ես նրան ծեծել չեմ, նա յա ինձ ծեծել։

Ասըմ ա.— Այ կնիկ, դու ասըմ ես՝ նա յա ծեծել, նա ասըմ ա՝ դու ես ծեծել, բա ես ի՞նչ անեմ։

— Չգիտեմ, կամ կտանես կկորցնես, կամ ես կգնամ կկորչեմ։

Էս կնիկը տհե էնքան մարդի տեղը նեղըմ ա, վեր մի օր էլ րիգնադեմ ձին նստում ա, տղին դնըմ գոքին ու գնըմ քոլի խորքումը վեր գալի, նստըմ ա մի ծառի տակի, րեխի գլուխը դնըմ չոքին ու տհե էնքան մընըմ, մինչև րեխեն քնըմ ա։ Քնըմ ա թե չէ՝ կամաց գլուխը դնըմ ա գետնին ու թողըմ գալի տուն։

Քշերվա կիսին րեխեն զարթնըմ ա, տենըմ ա մենակ ա՝ գոռըմ ա, լաց ա ըլըմ, նրա լացի ձենին մի օխտը գլխանի դև գալիս ա տանըմ։

Էս դևը տղին բերըմ ա պալատ, ասըմ ա.— Տղա՛, ես էրկու հրեղեն ձի ունեմ, մընի անմը Տուֆ ա, մընինը՝ Ռաշ։ Ռաշին կես չանաղ չամիչ կտաս, Տուֆին՝ մի չանաղ, ես յոթ օր, յոթ քշեր կռիվ եմ գնըմ։

Դևի գնալուց եդը Ռաշը լիզու ա առնըմ ու խոսըմ ա, ասըմ ա.— Տղա՛, դա ինձ ու քի ուտիլ տի, Տուֆին պահիլ տի։ Ես ինչ վեր ասեմ, դու լավ լսի, ինձ մի չանաղ տու, Տուֆին՝ կես չանաղ։

Ասըմ ա.— Հլա մատդ էլ տար կոխի սմավարի տրուբեն, բեր փթաթի, վեր գա ասի՝ էդ ի՞նչ ա, ասա՝ չամիչ տալիս տեղը Տուֆը կծեց։

Տղեն մատը կոխըմ ա սմավարի տրուբեն վառըմ ու փթաթըմ։

Դևը գալիս ա, ասըմ ա.— Էդ ի՞նչ ա ըլել։

Ասըմ ա.— Տուֆն ա կծել։

Դրա հմա դևը փետը վեր ա առնըմ Տուֆին լավ ծեծում ա։

Տուֆը դևին ասըմ ա.— Անտեղի ինձ ծեծեցիր, բայց վերջը կփոշմանես։

Դևի գնալուց եդը Ռաշը տղին կանչըմ ա, ասըմ ա.— Տղա, ի՞նչ ասեց քեզ։

Ասեց.— Էքուցվանից Տուֆին էրկու չանախ կտաս, Ռաշին՝ մի։

Ասըմ ա.— Դու հակառակը կանես։ Հմի էլ կգնաս գլուխդ կկոխես էն պղինձը։

Տղեն գնըմ գլուխը կոխըմ ա էն պղինձը, ձեռաց մազերը վեսկի ա դառնըմ։

Ռաշը տղին ասըմ ա.— Պատրաստվի՛, վեր մենք տասը օրից եդը փախչիլ տենք, թե չէ՝ նա մեզ կուտի։

Վեր դևը կռվից գալիս ա, Ռաշը ասըմ ա.— Տղա, գլուխդ փթաթի, ասա մհել գլխիս ա քացի տվել, վեր նա էլ նրան լավ հալից քցի։

Դևը իմանըմ ա ու փետը վեր ա ունըմ Տուֆին լավ թակըմ ա։

Տուֆը ասըմ ա.— Դու վերջը կփոշմանես, բայց ուշ կլի։

Ռավետը դևը տղին կանչըմ ա, ասըմ ա.— Ես յոթ օրով կռիվ եմ գնըմ, Տուֆին իրեք չանաղ չամիչ կտաս, Ռաշին՝ էրկու։

Ռաշը ասըմ ա.— Տղա՛, հակառակը կանես, ինձ օրեկան իրեք չանաղ չամիչ կտաս, Տուֆին՝ էրկու։

Անց ա կենըմ մի քանի օր, Ռաշը տղին ասըմ ա. — Տղա՛, մենք պետք ա փախնենք, վեր էկավ տեհավ ըստի ենք, մեզ կուտի։ Հետդ վե կալ մի աման ձեթ, մի կիլո աղ, մի սանդր, ինձ էլ թամքի, գնա տես կարաս դռները բացես։

Տղեն գնըմ ա թե չէ, դռները բացվըմ են։

Ասըմ ա.— Տղա՛, դե ինձ նստի, հենց պլետ տու, վեր տեղիցը կաշին վեկենա, վախես վեչ հա՜, ես ծուլ կլիմ, կթռչեմ, դու պինդ կպի միչկիցս, վախես վեչ։

Տղեն նստըմ ա, սրանք գնըմ են, մեկ էլ դևը գալիս ա տենըմ ա մարդ չի կա, գլխի ա ըլըմ, վեր նրանք փախել են։

— Տո՛ւֆ,— ասըմ ա,— ես քեզ մատաղ, շուտ արա, ինձ հասցրու Ռաշին։

Ասըմ ա.— Վենց հասցնեմ, դու ինձ ջարդ ու փշուր ես արել ու նրան միշտ շատ ես չամիչ տվել, ինձ՝ քիչ։

Ռաշը տղին ասըմ ա.— Տղա՛, դու միշտ եդ մտիկ արա, վեր տենաս դևը գալիս ա, ինձ իմաց արա։

Դևր Տուֆին լավ ուտցնըմ ա ու նստըմ քշըմ։

Ռաշը տղին ասըմ ա.— Տղա՛, մտիկ արա, տես գալիս չե՞ն։

Տղեն ասըմ ա.— Հրե մի բան ա րևում։

Ասըմ ա.— Տղա՛, սանդրը եդնեդ գցի։

Տղեն սանդրը գցըմ ա, դառնըմ ա ցաքոտ, փշոտ, փուշը քրքրըմ սրան, չորս կողմից արուն ա թափըմ։

Մխելիցը եդը տղեն մտիկ ա անըմ, ասըմ ա.— Հրե՜, մոտանըմ են։

Ասըմ ա.— Տղա՛, աղը քցի։

Սա աղը քցըմ ա թե չէ, սրա շունը սկսըմ ա մռմռալ։

Ասըմ ա.— Հրես մոտանըմ են։

Ասըմ ա.— Տղա՛, մհել ձեթը քցի։

Վեր ձեթն էլ վրա ա անըմ, մի ծով ա առաջանըմ, մի կողմը դևն ու Տուֆն են, մի կողմն էլ Ռաշն ու տղեն։

Դևը ասըմ ա.— Տուֆ ջան, ինձ էս լիճը անցկացրու։

Ասըմ ա.— Վենց անցկացնեմ, էն վեր դու իմ գլխին տվիր, էնքան ջարդեցիր, ես էլած ուժս կորցրի։

Դևը տղին ասըմ ա.— Տղա՛, դու վե՞նց անց կացար։

Ասըմ ա.— Ես Ռաշին թարս նստեցի, անց կացա։ Դու էլ Տուֆին թարս նստի, անց կաց։

Դևը Տուֆին թարս նստում ա քշըմ հլե գալիս ա ծովի կեստեղը թե չէ, ծովը եդ-եդ ա գնըմ, սրանք իջնում են ծովի տակը, ծովը նորից գալիս ա միանըմ, ու դրանք խեղդվում են։

Ռաշը ասըմ ա.— Տղա՛, ըսօրեց եդը դու ազատ ես, իմ պոչիցը մի փունջ մազ պոկի դի ծոցումդ, հենց որ տեղդ, նեղ կլի, էդ մազը կծխես, ես քեզ օգնության կհասնեմ։

Տղեն մի փունջ մազ ա պոկըմ դնըմ ծոցումը, իրար պաչըմ են, իրարից բաժանվըմ:

Ըտիան գնըմ ա մի չոբանի կուշտ, մի ոչխար ա առնըմ, մորթըմ, ուտըմ, ղառինն էլ դնըմ ա գլխին ու ճամփա ընկնըմ, թե ուր՝ աստոծ գիտի։

Հասնըմ ա մի թագավորի հող, գալիս ա էդ թագավորի կուշտը, իրան գլխի էկածը պատմըմ ա ու խնդրըմ ա, վեր մի գործ տա, աշխատի, ապրի։

Էս տղեն սկսըմ ա դրանց մհար բաղմանչութին անիլը։ Թագավորին իրեք աղջիկ ա ունենըմ, դրա փոքր աղջիկը տղի վեսկու մազերը բրավուրդ ա անըմ։

Ասըմ ա.— Սա շատ շնորքով տղա կլի, քանի ուրշնին առել չեն, ես առնեմ։

Մի օր քվորտանցը ասըմ ա.— Մեր մարդի գնալու վախտն ա, մեր հերն էլ իսկի մտածում չի, բերեք մեր հորը հսկըցնենք, թե մենք մարդի գնալ ենք ուզում։ Տենանք նա ի՞նչ կպատասխանի։

Սրանք իրեք ձմերուկ են ղրգըմ, ամենքի միջին մի դանակ։ Մինը՝ մաքուր հասած ա, մինը՝ կեսը հասած, կեսը՝ դեղնած, էն մինն էլ նոր սկսել ա հասնիլը։

Թագավերը նեղանըմ ա ծառայի վրա, ասըմ ա.— Էս ի՞նչ ես բերել։

Ասըմ ա.— Խի՞ ես նեղանըմ, էս քո ըղչկերքն են ղրգել, էս՝ մեծն ա, էս՝ միջնակը, էս էլ՝ փոքրը, ասըմ են. «Մենք ուզում ենք ամուսնանաք»։

Թագավերը ասըմ ա.— Կանչեցեք, ամենքին մի խնձոր տվեք, հանեցեք վերի հարկը, թող բոլոր ջահելնին գան անց կենան, ով ում իրա խնձորը կտա, նրա հետ կփսակենք։

Էրկու աղջիկը տալիս են իրանց հոր ղաքի մինիստրների տղերանցը, պուճուր աղջիկը պահըմ ա, մնի էլ ա տալիս չի։

Ասըմ են.— Էս խի՞ պահեց, էլ մարդ մնա՞ց։

Ասըմ են.— Չէ՛, բաղմանչի քաչալն ա մնացել։

Գնըմ են նրան էլ են բերըմ։ Պուճուր ախչիկը իրան խնձորը տալիս ա դրան։ Թագավորը ըխչկա վրա նեղանըմ ա, էս էրկու փեսին լավ ընդունում ա, քաչալին ու պուճուր աղջկանը հվանոցն ա տալի:

Օրերի մի օրը թագավերը հվանդանըմ ա, բժշկնին մտիկ են անըմ, ասըմ են.— Սրա դեղը առյուծի կաթն ա։

Ասըմ են.— Բա ո՞վ կբերի, ով չի բերի՞լ։

Էն էրկու փեսենին ձեն չեն հանըմ։

Էս քաչալը կնգանը ասըմ ա.— Գնա հորդ ասա, մի ձի էլ, մի թվանք էլ տա ինձ՝ գնամ բերեմ։

Հերը բանի տեղ չի դնըմ, ասըմ ա. —նա դի՞ ինձ հմար դեղ բերի՞լ, վեր ես սղանամ։

Էս ու էն կռնիցը ասըմ են.— Թաքավեր ջան, թող գնա էլի, բալի հլե բերըմ ա։

Թագավերը ասըմ ա.— Դե էն կաղ ձին էլ, էն թվանքն էլ տվեք, թող նա էլ գնա։

Տղեն էդ ձիուն նստըմ ա գնըմ գեղիցը դուս, ձորի միջին թողըմ, ծոցի մազը հանըմ ու կպցնըմ, Ռաշը իրան թամքովը գալիս ա կողքին կաղնըմ։ Տղեն նստըմ ա ու քշըմ, գնըմ առյուծի կաթ բերըմ, ճանապարհին էն էրկու փեսենին պտահըմ են, սրան ճնանչըմ չեն։

Ասըմ ա.— Վե՞րտեղ եք գնըմ։

Ասըմ են.— Գնըմ ենք առյուծի կաթը բերենք:

Ասըմ ա.— Ինձ ունեմ, ի՞նչ կտաք ձեզ տամ։

Ասըմ են.— Ի՞նչ ես ուզըմ։

Ասըմ ա.— Ամենքիդ տտզին մի պեչատ խփեմ։

Սհանք ասըմ են.— Ո՞վ պտի իմանա, թող խփի, մենակ մեզ կաթ տա։

Վերու էծի կաթը տալիս ա սհանց ու ամենքի տտզին մի պեչատ ա խփըմ, ճմփու դնըմ։

Ինքը առյուծի կաթը բերըմ ա, տալիս ա թագավորին, սա խմում ա, լավանըմ ա։

Անց ա կենըմ մի քանի վախտ ուրիշ թագավեր էս թագավերի վրա կռիվ ա գալի։ Սա իրա փեսենուն զենք ու զորք ա տալի՝ ղըրգըմ կռիվ, բաղմանչուն բանի տեղ չի դնըմ։

Բաղմանչին կնգանն ասըմ ա.— Գնա քու հորը ասա, թող ինձ էլ զենք տա, ես էլ գնամ կռիվ։

Աղջիկը գալիս ա հորը ասըմ ա.— Իմ մարդին էլ զենք տու, թող նա էլ գնա կռիվ։

Հերը ասըմ ա.— Նհանք ի՞նչ արին, որ քու մարդը ինչ անի։

Մհել ասըմ ա.— Դե լավ, ընգի մի թվանք ու մի ձի ա մնացել, էն էլ տվեք նրան։

Սա էս ձին ու էդ թվանքը տանըմ ա սարի քմակին պահըմ, ծոցիցը Ռաշի մազը հանըմ ա վառըմ։ Ռաշը իրան սարք ու կարգովը գալիս ա, նստըմ ա ու քշըմ ընգնըմ էդ զորքի մեջը՝ ջարդըմ, փշրըմ, հա հաղթըմ, մին էլ վիրավորվըմ ա կռնիցը։ Թագավերը իրան աղլուխը հանըմ ու դրա կուռը կապըմ ա։

Սա նորից ձին քշըմ ա սրանց մեջը, նհանք վեր տենըմ են՝ էլ կարըմ չեն կռիվ անեն, թող են անըմ, փախչըմ։ Էս թագավերի զորքը ուրախ-ուրախ գալիս ա տուն։ Տղեն ձին քշըմ ա, անց կենըմ սարի քմակը, պոչիցը մազ ա պոկըմ ու բաց թողըմ։ Թագավերը գալիս ա տուն, լավ քեֆ են սարքըմ, ուրախութին անըմ։

Էս տղեն էլ բեզարած գալիս ա ու քնըմ։ Աղջիկը տենըմ ա հոր յաղլուխը հրես մարդի կռանը կապած, գալիս ա հորը ասըմ ա.— Քո յաղլուխը դու ե՞ս տվել իմ մարդին, հրե կուռը յարալու ա էլել ու քու յաղլուխովն էլ կապած ա։

Հերը գալիս ա տենըմ ա, վեր իրան կապած, փաթաթածն ա, նոր սա ըստի գլխի ա ըլըմ, վեր սա իրան փեսեն ա ըլել։

Տղին կանչըմ ա քեֆի, նստցնըմ սեղանի կլխին, օխտը օր ուտըմ, խմըմ, քեֆ են անըմ։

Էդ կերուխումից եդը, բերում ա պալատի կեսը տալիս ա էս փեսին, սրանց նորից հըրսանիք ա անըմ։ Նոր տղեն ըտի պատմըմ ա, վեր էն առյուծի կաթն էլ ա ինքը պիրել, էն մեկել փեսենու պիրած կաթը վերու էծի կաթն ա ըլել, ինքն ա տվել, հլա նհանց քամակներուն էլ մի-մի պեչատ խփել։

Թագավորը պիրում ա փեսին դնում իրան տեղը, ասըմ ա.— Ես պռավել եմ, ըսօրեց եդը երգիրը դու էս կառավարելու։ Իրեք խնձոր վեր ընգավ, մինն՝ ասողին, մինը գրողին, մինն էլ անգաճ դնողին։